**Roberta Metsola Tedesco Triccas**, nada en San Ġiljan (Malta) o 18 de xaneiro de 1979, é unha avogada e política maltesa, presidenta do Parlamento Europeo dende o 18 de xaneiro de 2022.

Traxectoria
-----------

Graduada en Dereito pola Universidade de Malta en 2003 continou coa súa formación no Colexio de Europa de Bruxas. É militante do Partido Nacionalista, dende a súa mocidade ocupou cargos relevantes: foi líder da sección de estudantes da formación política e, entre 2002 e 2003, secretaria xeral da organización Estudantes Demócratas Europeos (EDS), vencellada ao Partido Popular Europeo.

En 2004, tras a adhesión maltesa á Unión Europea, integrou as listas do Partido Nacionalista ao Parlamento Europeo aínda que non resultou electa. Entre 2004 e 2012 traballou na Representación Permanente de Malta ante a Unión Europea. En 2012, pasou a ser asesora xurídica da Alta Representante da Unión para Asuntos Exteriores e Política de Seguridade, Catherine Ashton, cargo ao que renunciou en 2013 para asumir como eurodeputada.

Mantívose como membro do Parlamento Europeo logo das eleccións de 2014 e 2019, sendo escollida vicepresidenta primeira da cámara o 12 de novembro de 2020. En decembro de 2021, o grupo do Partido Popular Europeo propuxo o seu nome para a elección dun novo presidente do Parlamento, prevista para xaneiro de 2022. Roberta Metsola chegou á votación, o 18 de xaneiro, exercendo provisionalmente a presidencia polo pasamento días antes de David Sassoli. Impúxose con 458 votos fronte os 101 da sueca Alice Bah Kuhnke, proposta polos Verdes, e os 51 da española Sira Rego, proposta pola Esquerda Europea. A suma dos deputados do PPE, Social Demócratas e liberais, fixo de Roberta Metsola a terceira muller en presidir o Parlamento Europeo e a persoa máis nova en exercer esta autoridade.

Foi louvada polo seu perfil dialogante e posicionouse a favor dos dereitos dos migrantes e do colectivo LGTBI, aínda que foi criticada pola súa postura contraria ao aborto.

Xa como presidenta do Parlamento, na reunión do Consello Europeo do 24 de febreiro de 2022, logo dos ataques rusos a Ucraína, Metsola propuxo a adopción de sancións severas á Federación Rusa e a prestación de asistencia financeira a Ucraína.

Está casada co finés Ukko Metsola con quen é nai de catro fillos.

|  |  |  |
| --- | --- | --- |
| Predecesor:**David Sassoli** |  **Presidenta do Parlamento Europeo** 2022 - actualidade | Sucesor:**no cargo** |

Notas
-----

1. ↑  "Roberta METSOLA - MEP EPP Group in the European Parliament". *www.eppgroup.eu*. Arquivado dende o orixinal o 29 de xaneiro de 2022. Consultado o 2022-01-29.
2. ↑  "Currículum vítae Roberta METSOLA Eurodiputados Parlamento Europeo". *www.europarl.europa.eu* (en castelán). Consultado o 2022-01-29.
3. ↑  Gotev, Georgi (2021-12-06). "The Brief - The dance of the elephants". *www.euractiv.com* (en inglés). Consultado o 2022-01-29.
4. ↑  "Roberta Metsola, a quen a esquerda acusa de "antifeminista", nova presidenta do Parlamento europeo". *Nós Diario*. Consultado o 2022-01-29.
5. ↑  "La maltesa Roberta Metsola es la nueva presidenta del Parlamento Europeo". *France 24*. 2022-01-18. Consultado o 2022-01-29.
6. ↑  "¿Quién es Roberta Metsola, la nueva presidenta del Parlamento Europeo?". *DW.COM* (en castelán). Consultado o 2022-01-29.
7. ↑  "Aggression is confrontation with Europe: speech of President Metsola on Ukraine". *European Parliament* (en inglés). Arquivado dende o orixinal o 24 de febreiro de 2022. Consultado o 2022-02-24.
8. ↑  "Europe’s newest power couple: the Metsolas". *MaltaToday.com.mt* (en inglés). Consultado o 2022-01-29.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Roberta Metsola Modificar a ligazón no Wikidata*** |

### Ligazóns externas:

* Páxina web oficial da Presidenta do Parlamento Europeo *(en inglés)*
* Páxina web de Roberta Metsola *(en inglés)*

|  |  |
| --- | --- |
| Control de autoridades | 
* Wd: Q7351526
* WorldCat
* VIAF: 5140164298369008630003
* GND: 1249232864
* Munzinger: 00000032682

 |